MPO kry nuwe hoof-ekonoom | Maroela Media
Bertus van Heerden. Foto: MPO
Die Melkprodusente-organisasie (MPO), wat hom daarvoor beywer om Suid-Afrika se melkbedryf winsgewend, volhoubaar en mededingend te maak, het 2019 met ŉ nuwe hoof-ekonoom ingelui.
“Dr. Koos Coetzee het ná ŉ roemryke loopbaan in die melkbedryf van 23 jaar einde 2018 afgetree,” sê die MPO. “Koos het in vele opsigte baanbrekerswerk in die Melkprodusente-organisasie gedoen en sal daarvoor onthou word en word bedank vir sy bydraes en toegewydheid.”
Sy opvolger, Bertus van Heerden, het ŉ meestersgraad in landbou-ekonomie aan die Universiteit van Pretoria verwerf en het meer as 30 jaar ervaring in verskillende rolle in die landbousektor. Dit sluit verskeie senior bestuursposte en die interpretering van statistiek en bedryfsnavorsing in.
Die hoofdoel van sy pos, sê die MPO, is “om landbou- en ekonomiese beleid in die breё te beïnvloed en beleid te genereer om ŉ omgewing te help skep van volhoubare melkboerderye vir almal in die melkbedryf”.
Van Heerden is terselfdertyd projekbestuurder van MelkSA se markte-en-ekonomieprojek.
Die MPO sê hy het ŉ passie vir die ekonomie, die wisselwerking daarvan met die bestuur en toekoms van ŉ land en beskou die boer as die episentrum van entrepreneurskap.
Bertus van Heerden melkbedryf Melkprodusente-organisasie
Dit verg nie ‘n meestersgraad om te doen wat Bertus van Heerden wil doen nie….Dis eintlik heel eenvoudig. Begin die boere kry om hulle eie produkte te bemark….in plaas van dit vir ‘n middelman te gee wat 400 keer die profyt maak wat die boer maak……….nadat hy al die harde werk gedoen het…….en amper niks daarvoor kry nie. Die boer kry tussen R4,00 en R4,50 per liter vir melk…………en die supermarkte verkoop dit vir R12,00 -R20,00 per liter…..Waarom word dit toegelaat?
Baie van hierdie landbourade is kwasi staatsdepartemente. Werkskepping m.a.w. Kleintyd op n plattelandse dorpie het ons gereeld by n oom onverwerkte melk gekoop. Reguit uit die koei se spene. Nooit iets daarvan oorgekom nie. As ek nou van iemand hoor wat dit doen, sal ek weer onverwerkte melk koop.
Gemaskerde Sopbeen, ek dink daardie mestersgraad sal handig te pas kom. Dit is so dat melkboere tussen R4 en R5 per liter ontvang afhangend van die kwaliteit van die melk, maat indien jy dink dat die balans tussen rakprys en die produsent se ontvangs, skoon wins verteenwoordig, maak jy ‘n groot fout. Vars melk moet te alle tye vervoer word dmv verkoelde tenkwaens en ons almal weet hoe duur koelvervoer is, oa agv duur brandstof- en voertuigpryse. Voeg daarby die koste van die pasteurisasie- en verpakkingsproses en die daaropvolgende distribusieproses om die melk op die winkelrak te kry en die prentjie lyk heel anders. Indien daar gekyk word na die koste van die besigheidspersele en infrastruktuur asook die salaris- en loonrekening van die betrokke partye wat betrokke is, is dit glashelder hoekom die uiteindelike rakprys so hoog is. Dit is ongelukkig ook die geval by oa wingerdboere. Kapitaal- en bedryfskoste is die sondebok op enige plek in die ketting. Die MPO is dus wys om nie ‘n graad 10 kandidaat met Wiskundige Gelettertheid as vak, met die verantwoordelikheid toe te vertrou nie.